[pic] | EUROOPA KOMISJON |

Brüssel 19.8.2010

KOM(2010) 440 lõplik

Soovitus:

NÕUKOGU OTSUS,

millega muudetakse nõukogu 10. mai 2010. aasta otsust 2010/320/EL, mis on adresseeritud Kreekale eesmärgiga tugevdada ja tõhustada eelarve järelevalvet ning millega teatatakse Kreekale, et ta peab ülemäärase eelarvepuudujäägi kõrvaldamiseks võtma puudujääki vähendavaid meetmeid

Soovitus:

NÕUKOGU OTSUS,

millega muudetakse nõukogu 10. mai 2010. aasta otsust 2010/320/EL, mis on adresseeritud Kreekale eesmärgiga tugevdada ja tõhustada eelarve järelevalvet ning millega teatatakse Kreekale, et ta peab ülemäärase eelarvepuudujäägi kõrvaldamiseks võtma puudujääki vähendavaid meetmeid

EUROOPA LIIDU NÕUKOGU,

võttes arvesse Euroopa Liidu toimimise lepingut, eriti selle artikli 126 lõiget 9 ja artiklit 136,

võttes arvesse komisjoni soovitust

ning arvestades järgmist:

(1) ELi toimimise lepingu artikli 136 lõike 1 punktiga a on ette nähtud võimalus võtta meetmeid nende liikmesriikide suhtes, kelle rahaühik on euro, et tõhustada asjaomaste liikmesriikide eelarvedistsipliini koordineerimist ja järelevalvet.

(2) ELi toimimise lepingu artiklis 126 on sätestatud, et liikmesriigid hoiduvad ülemäärasest riigieelarve puudujäägist, ning sellega on ette nähtud ülemäärase eelarvepuudujäägi menetlus. Stabiilsuse ja kasvu pakt, mille ennetavate sätetega rakendatakse ülemäärase eelarvepuudujäägi menetlust, on raamistik, millega toetatakse usaldusväärse eelarvepositsiooni kiiret taastamist soodustavat valitsuse poliitikat, võttes arvesse majanduse olukorda.

(3) Nõukogu otsustas 27. aprillil 2009 kooskõlas Euroopa Ühenduse asutamislepingu artikli 104 lõikega 6, et Kreekal on ülemäärane eelarvepuudujääk.

(4) Nõukogu võttis 10. mail 2010 artikli 126 lõike 9 ja artikli 136 alusel vastu otsuse, mis on adresseeritud Kreekale eesmärgiga tugevdada ja tõhustada eelarve järelevalvet ning millega teatatakse Kreekale, et ta peab ülemäärase eelarvepuudujäägi kõrvaldamiseks võtma puudujääki vähendavaid meetmeid[1]. Nõukogu kehtestas eelarvepuudujäägi kõrvaldamiseks järgmise kava: valitsemissektori eelarve puudujääk ei tohi ületada 8 % SKPst 2010. aastal, 7,6 % SKPst 2011. aastal, 6,5 % SKPst 2012. aastal, 4,9 % SKPst 2013. aastal ja 2,6 % SKPst 2014. aastal.

(5) Selle prognoosi kohaselt, mis oli kättesaadav nõukogu kõnealuse otsuse vastuvõtmise ajal, peaks reaalne SKP vähenema 2010. aastal 4 % ja 2011. aastal 2,6 % ning seejärel suurenema 2012. aastal 1,1 % ning 2013. ja 2014. aastal 2,1 %. SKP deflaator peaks olema aastatel 2010–2014 vastavalt 1,2 %, -0,5 %, 1,0 %, 0,7 % ja 1,0 %. Võttes arvesse seniseid majanduslikke arenguid jäävad eespool märgitud SKP kasvumäärad keskseks stsenaariumiks, mille puhul positiivsed ja negatiivsed riskid on tasakaalus, samas kui deflaator peaks praeguste prognooside kohaselt olema esimestel aastatel oluliselt suurem, st aastatel 2010–2012 vastavalt 3½ %, 1¼ % ja ½ %.

(6) Kreeka on nõukogu otsusega ettenähtud meetmete rakendamisel teinud suuri edusamme. Mitmes valdkonnas on meetmeid võetud nõutust varem. Eelkõige on seda tehtud pensionireformi, kohalike omavalitsuste reformi ning riigi tulusid ja kulusid käsitlevate andmete igakuise avaldamise valdkonnas. Kõigis kõnealustes valdkondades tuleb siiski võtta veel täiendavaid meetmeid.

(7) Kreeka esitas 6. augustil 2010 nõukogule ja komisjonile aruande otsuse 2010/320/EL täitmiseks võetud poliitiliste meetmete kohta. Komisjon hindas aruannet ja jõudis järeldusele, et Kreeka on rahuldavalt järginud nõukogu 10. mai 2010. aasta otsust[2].

(8) Eespool esitatud kaalutlusi silmas pidades näib asjakohane vaadata läbi kõnealuse nõukogu otsuse mitmed aspektid, jättes samas muutmata ülemäärase puudujäägi kõrvaldamiseks kehtestatud tähtaja ning puudujäägi suhet SKPsse ja valitsemissektori võlga käsitleva kohandamiskava,

ON VASTU VÕTNUD KÄESOLEVA OTSUSE:

Artikkel 1

Nõukogu otsust 2010/320/EL muudetakse järgmiselt:

1) Artikli 2 lõike 2 punkt a asendatakse järgmisega:

„a) näeb ette 2011. aasta eelarve projekti lisatavad konsolideerivad fiskaalmeetmed suurusjärgus vähemalt 3,2 % SKPst (4,3 % SKPst, kui arvestada meetmeid, mis kantakse üle 2010. aastast). Kõnealused meetmed hõlmavad: valitsemissektori vahetarbimise vähendamine vähemalt 300 miljoni euro võrra võrreldes 2010. aasta tasemega (lisaks avaliku halduse ja kohaliku omavalitsuse reformist tulenevale säästule, nagu on osutatud käesolevas lõikes); pensionide indekseerimise külmutamine (et säästa 100 miljonit eurot); ajutise kriisiaja lõivu kehtestamine suure kasumlikkusega ettevõtjatele (annab vähemalt 600 miljoni euro suurust aastast lisatulu aastatel 2011, 2012 ja 2013); teatavate elukutsete esindajate hinnanguline maksustamine (annab vähemalt 400 miljoni euro suurust tulu 2011. aastal ning suurendab maksutulu 2012. ja 2013. aastal vähemalt 100 miljoni euro võrra aastas); käibemaksubaasi laiendamine, hõlmates teatavad teenused, mis praegu on maksust vabastatud, ning kehtestades teatavate vähendatud maksumääraga kaupade ja teenuste (30% ulatuses) suhtes tavapärase maksumäära (saadav tulu on 1 miljard eurot); CO2-heite maksu järkjärguline kehtestamine (saadav tulu on vähemalt 300 miljonit eurot 2011. aastal); valitsuse poolt avalikku haldust reformivate õigusaktide rakendamine ja kohalike omavalitsuste ümberkorraldamine (et vähendada kulusid vähemalt 500 miljonit eurot aastal 2011 ning veel 500 miljonit eurot aastas aastatel 2012 ja 2013); siseriiklikult rahastatavate investeeringute vähendamine (vähemalt 500 miljoni euro võrra), eelistades ELi struktuurifondidest rahastatavaid investeerimisprojekte; algatused maakasutusõiguse rikkumise reguleerimiseks (saadav tulu on vähemalt 1 500 miljonit eurot aastatel 2011–2013, sellest vähemalt 500 miljonit aastal 2011); hasartmängude litsentsimine (lubade müügist saadakse vähemalt 500 miljonit eurot tulu ja litsentsitasudena 200 miljonit eurot aastas); kinnisvaramaksu baasi laiendamine, ajakohastades varaväärtusi (annab täiendavat tulu vähemalt 400 miljonit eurot); mitterahalise palga täiendav maksustamine, sh autoliisingu maksete maksustamine (tulu vähemalt 150 miljonit eurot); luksuskaupade täiendav maksustamine (tulu vähemalt 100 miljonit eurot); erimaksu kehtestamine loata ehitiste suhtes (tulu vähemalt 800 miljonit eurot aastas); pensionile jäävate avaliku sektori (keskvalitsus, kohalikud omavalitsused, sotsiaalkindlustusfondid, avalik-õiguslikud äriühingud, riigiasutused ja muud avalikud sektori asutused) töötajate asendamine üksnes 20 % ulatuses. Võrreldavat eelarvekokkuhoidu andvaid meetmeid võib kaaluda pärast konsulteerimist komisjoniga.”

2) Artikli 2 lõike 2 punkt b jäetakse välja.

3) Artikli 2 lõike 2 punkt f asendatakse järgmisega:

„f) algatatakse keskvalitsuse ja olemasolevate sotsiaalprogrammide sõltumatu läbivaatamine;”

4) Artikli 2 lõikele 2 lisatakse punktid j ja k:

„j) luuakse avalik-õiguslike ettevõtjate terviklik keskregister;

k) tegevuskava koos konkreetsete meetmete ajakavaga keskse hankeasutuse loomiseks.”

5) Artikli 2 lõikele 3 lisatakse punktid m–r:

„m) õigusakt, millega keelatakse kohalikel omavalitsustel koostada puudujäägiga eelarveid vähemalt kuni 2014. aastani;

n) avaldatakse pensionikulude pikaajalised vaheprognoosid aastani 2060, nagu on ette nähtud 2010. aasta juuli õigusaktides, mis hõlmavad peamisi pensioniskeeme (IKA, sealhulgas riigiteenistujate pensioniskeem, OGA ja OAEE);

o) õigusakt, millega kehtestatakse avaliku teenindamise kohustusega seotud sellise makse ülempiiriks 50 miljonit eurot aastas, mida keskvalitsus teeb raudtee-ettevõtjatele ajavahemikul 2011–2013, ja kehtestatakse põhimõte, mille kohaselt ei anna riik raudtee-ettevõtjatele otsest või kaudset lisatoetust;

p) Kreeka raudtee äriplaan. Äriplaanis määratakse kindlaks, kuidas muuta tegevus kasumlikuks (võttes alates 2011. aastast arvesse amortisatsioonikulusid), sulgedes selleks sealhulgas kahjumit tootvad liinid, suurendades sõidutariife ja vähendades palku ja töökohti; esitatakse üksikasjalik tundlikkusanalüüs, mis käsitleb kollektiivlepingute tulemuste eri stsenaariumide mõju palgakuludele, ja esitatakse teavet eri võimaluste kohta personali valdkonnas, samuti nähakse ette valdusettevõtja restruktureerimine, sealhulgas maa ja muude varade müük;

q) taotletakse rahvusvahelistelt ekspertidelt tehnilist abi tervishoiusüsteemi tõhususe ja tulemuslikkuse teatavate aspektide osas, et suurendada tõhusust ja vähendada asjatut kulu;

r) rakendatakse riigihaiglates tavapäraste ambulatoorsete teenuste tasu 3 eurot.”

6) Artikli 2 lõikele 4 lisatakse punkt b:

„b) avaldatakse pensionikulude üksikasjalikud pikaajalised vaheprognoosid aastani 2060, nagu on ette nähtud 2010. aasta juuli õiguslikku reformiga. Kõnealused prognoosid hõlmavad täiendavaid (lisapensioni) skeeme ja põhinevad riikliku aktuaarasutuse kogutud ja töödeldud üksikasjalikel andmetel. Prognoosid retsenseerib ja kinnitab ELi majanduspoliitika komitee.”

7) Artikli 2 lõike 5 punkt b asendatakse järgmisega:

„b) meetmeid, millega rakendatakse keskvalitsuse ja sotsiaalprogrammide toimimist käsitleva sõltumatu läbivaatamise esimese etapi järeldusi;”

8) Artikli 2 lõikele 5 lisatakse punktid d, e ja f:

„d) õigusakt, millega vaadatakse läbi pensionisüsteemi peamised parameetrid, kui lõike 3 punkti n ja lõike 4 punkti b kohased pikaajalised prognoosid osutavad, et riiklikud pensionikulud ületavad piirmäära 2,5 protsendipunkti SKPst ajavahemikul 2009–2060;

e) vaadatakse läbi riiklike täiendavate/lisapensioniskeemide toimimine, et stabiliseerida kulud ja tagada eelarve neutraalsus kõnealuste skeemide suhtes;

f) vaadatakse läbi raske ja ohtliku töö tegijate loetelu, et vähendada seda nii, et see ei hõlmaks rohkem kui 10 % tööjõust; uut raske ja ohtliku töö tegijate loetelu kohaldatakse alates 1. juulist 2011 kõigi praeguste ja tulevaste töötajate suhtes.”

9) Artikli 4 lõikele 7 lisatakse punkt c:

„c) meetmeid, millega rakendatakse keskvalitsuse ja sotsiaalprogrammide toimimist käsitleva sõltumatu läbivaatamise teise etapi järeldusi;”

10) Artikli 4 lõike 2 punkt g asendatakse järgmisega:

„g) maksmisele kuuluvad valitsemissektori kulud, määrates kindlaks kulud, mille väljamaksmise tähtaeg on möödunud.”

Artikkel 2

Käesolev otsus jõustub sellest teavitamise päeval.

Artikkel 3

Käesolev otsus on adresseeritud Kreeka Vabariigile.

Brüssel, […]

Nõukogu nimel

eesistuja […]

[1] Nõukogu otsus 2010/320/EL (ELT L 145, 11.6.2010, lk 6).

[2] Komisjoni teatis „Nõukogu 10. mai 2010. aasta otsuse (mis on adresseeritud Kreekale eesmärgiga tugevdada ja tõhustada eelarve järelevalvet ning millega teatatakse Kreekale, et ta peab ülemäärase eelarvepuudujäägi kõrvaldamiseks võtma puudujääki vähendavaid meetmeid) järelmeetmed, KOM (2010) (lõplik), XXX, [19] august 2010.